《至游堂二首》
宋代·袁说友

力田须逢年，掘井须及泉。
学者志于道，如以规正圆。
及其见道时，揽辔谁争先。
筌蹄蜕陈迹，羽化而登仙。
是中时反观，一一人之天。
森然众妙现，所见惟所便。
猗与至游者，日运万里船。
胸中三景轴，与道相因缘。
道大心以悟，心远见孰偏。
一室景象存，物物随餐眠。
不游以为游，至乐无冥颠。
游非在山水，默与山水联。
天下有至游，得道有至贤。
贤者以道游，百游不一愆。
至于游俱忘，公与道独全。
谈笑出清风，樽罍益欣然。
张扁诧中郎，训记增雄编。
嗟予幸升堂，顿觉尘垢湔。
从公至游境，左右余芳鲜。
归来欲语人，心知口难传。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。